[]10.การควบคุมภายใน

คณะกรรมการบริษัท ได้มอบหมายให้คณะกรรมการตรวจสอบ มีหน้าที่ และความรับผิดชอบ
ในการสอบทานความเหมาะสม
และประสิทธิผลของระบบการควบคุมภายในที่ฝ่ายบริหารของบริษัทจัดให้มีขึ้น เพื่อให้มั่นใจว่า
ระบบการควบคุมภายในของบริษัทดีเพียงพอที่จะช่วยลดความเสี่ยงในการทำธุรกิจ
สามารถช่วยปกป้องคุ้มครองทรัพย์สินของบริษัทจากการสูญหาย
หรือนำไปใช้โดยบุคคลที่ไม่มีอำนาจหน้าที่ ช่วยให้บุคลากรของบริษัทปฏิบัติตามกฎหมาย
และข้อบังคับที่เกี่ยวข้อง และช่วยให้รายงานทางการเงินมีความถูกต้อง น่าเชื่อถือ
ตลอดจนช่วยในการปกป้องคุ้มครองเงินลงทุนของผู้ถือหุ้น

คณะกรรมการตรวจสอบ ได้สอบทานความเหมาะสม และประสิทธิผลของระบบการควบคุมภายใน
และการตรวจสอบภายใน โดยการพิจารณาร่วมกับผู้ตรวจสอบภายใน
และมีการรายงานต่อคณะกรรมการบริษัท เพื่อทราบ หรือพิจารณาในทุกไตรมาส ซึ่งในปีที่ผ่านมา
คณะกรรมการตรวจสอบได้แสดงความเห็น และให้คำแนะนำต่อฝ่ายบริหารในเรื่องที่เป็นสาระสำคัญ
นอกจากนี้จากการประชุมร่วมกับผู้สอบบัญชีภายนอก คือ บริษัท สำนักงาน เอินส์ท แอนด์ ยัง จำกัด
ซึ่งเป็นผู้ตรวจสอบงบการเงินประจำปี 2551 ได้ให้ความเห็นว่า
ในภาพรวมของระบบการควบคุมภายในของบริษัทอยู่ในระดับที่น่าพอใจ
ไม่พบข้อบกพร่องที่จะมีผลกระทบอย่างเป็นสาระสำคัญต่อการแสดงความเห็นของผู้สอบบัญชีในงบการเงิน

ในการประชุมคณะกรรมการบริษัท ครั้งที่ 2/2552 เมื่อวันที่ 18 กุมภาพันธ์ 2552
โดยมีคณะกรรมการตรวจสอบเข้าร่วมประชุมด้วย
คณะกรรมการบริษัทได้สอบทานความมีประสิทธิผลของระบบการควบคุมภายในของบริษัท
โดยพิจารณาจากองค์ประกอบหลักของระบบการควบคุมภายใน 5 ส่วน ได้แก่
องค์กรและสภาพแวดล้อม การบริหารความเสี่ยง การควบคุมการปฏิบัติงานของฝ่ายบริหาร
ระบบสารสนเทศ และการสื่อสารข้อมูล และระบบการติดตาม คณะกรรมการบริษัท เห็นว่า
บริษัทได้ปฏิบัติตามองค์ประกอบของระบบการควบคุมภายในอย่างเหมาะสมแล้ว ทั้ง 5 ส่วน

[]รายงานคณะกรรมการตรวจสอบ ประจำปี 2551

เรียน ท่านผู้ถือหุ้น

คณะกรรมการตรวจสอบ ประกอบด้วย กรรมการอิสระ จำนวน 3 ท่าน โดยมีนางแสงสว่าง
มัลลิกะมาส เป็นประธานกรรมการตรวจสอบ นายสมภพ อมาตยกุล และ นายณัฐพงษ์ สุขะวิสิษฐ์
เป็นกรรมการตรวจสอบ ปฏิบัติภารกิจภายใต้ขอบเขต ความรับผิดชอบ
ที่ได้รับมอบหมายจากคณะกรรมการบริษัท ได้จัดให้มีการประชุม 9 ครั้ง
และได้เสนอรายงานและข้อเสนอแนะต่อคณะกรรมการบริษัททุกไตรมาส สรุปสาระสำคัญ ได้ดังนี้

สอบทานงบการเงินรายไตรมาส และงบการเงิน ประจำปี 2551 ของบริษัท ได้ประชุมร่วมกับ
ฝ่ายบริหาร และผู้สอบบัญชี
เพื่อสอบทานรายงานทางการเงินที่ได้ผ่านการสอบทานหรือการตรวจสอบจากผู้สอบบัญชี
แล้วมีความเห็นว่า งบการเงิน มีความถูกต้อง ครบถ้วน เป็นไปตามหลักการบัญชีที่รับรองทั่วไป
ซึ่งรวมถึงการเปิดเผยข้อมูล เกี่ยวกับรายการที่เกี่ยวโยงกันในรอบปี 2551 มีความสมเหตุสมผล
และเกิดประโยชน์ต่อบริษัท

สอบทานระบบการควบคุมภายใน คณะกรรมการตรวจสอบ
ได้สอบทานให้ความเห็นชอบแผนการตรวจสอบประจำปี 2552
และประเมินความเพียงพอของระบบการควบคุมภายใน กำกับงานตรวจสอบภายใน
สอบทานการปฏิบัติตามกฎระเบียบ และกฎหมายที่เกี่ยวข้องกับธุรกิจ
และประเมินผลการปฏิบัติงานของสำนักตรวจสอบภายใน รวมทั้งติดตามการแก้ไขปรับปรุง
ตามข้อเสนอแนะ

การประเมินตนเองของคณะกรรมการตรวจสอบ คณะกรรมการตรวจสอบได้ประเมินตนเอง
เกี่ยวกับองค์ประกอบ คุณสมบัติ
รวมทั้งการปฏิบัติภารกิจให้สอดคล้องกับแนวทางปฏิบัติที่ดีของคณะกรรมการตรวจสอบ

มีส่วนร่วมในการพิจารณาในข้อเสนอของฝ่ายบริหาร
ในการแต่งตั้งและกำหนดค่าตอบแทนผู้สอบบัญชีของบริษัท
คณะกรรมการตรวจสอบได้ให้ความเห็นชอบต่อคณะกรรมการบริษัทในการเสนอขออนุมัติต่อที่ประชุมสามัญผู้ถือหุ้นประจำปี
เพื่อแต่งตั้ง และกำหนดค่าตอบแทนผู้สอบบัญชีประจำปี 2552

  []

(นางแสงสว่าง มัลลิกะมาส)

ประธานคณะกรรมการตรวจสอบ

บริษัท ยูเนี่ยนพลาสติก จำกัด (มหาชน)